Балдар оюну
Балдар оюну — балдардын активдүү иш-аракетинин бир түрү. Оюн турмуштук окуяларды, өзгөчө улуулардын кылык-жоругун туурайт. 

 Оюндар -  теги, табияты, мазмуну боюнча социалдык кубулуш. Көпчүлүк оюндар улуттук, элдик мүнөзгө ээ жанa тукумдан -тукумга өтүп келген.
 Оюндар баланын жеке инсан  катары калыптанышына, болмушту таанып билишине, чыгармачыл шыгынын өркүндөшүнө зор өбөлгө болот.
 Педагогикада оюндар манипуляциялык (3 жашка чейинкилер үчүн), сюжеттик (ролдук, режиссёрдук жанa драмалаштырылган), кыймылдуу жанa дидактикалык деп бөлүнөт.
 Манипуляциялык оюндар наристени предметтерди айырмалай  билүүгө, аларды колдонууга үйрөтөт. Сюжеттик оюндар мектеп жашына чейинки бал­дардын белгилүү бир роль (адамдын, айбандын, машинанын ж. б.) аткарылышына негизделет. Мындай оюндар экилтик мүнөздө болот (мис., ойноп жаткан бала бир эле мезгилде ма­шина айдайт жанa стулда отурат).
 Драмалаштырылган оюндарда мектеп жа­шына жакындагандар жанa кенже класстардын окуучулары адабий чыгармалардын мазмунун театрлашкан мүнөздө кайталайт. Кыймылдуу оюндар спортко жакындашат. Ал эми дидак­тикалык оюндарда нерселер, алардын өзгөчөлүктөрү, касиеттери, табият кубулуштары жөнүндө жаңы билимдер өздөштүрүлөт. Оюндар балдар коллективинде да кеңири колдонулууда. Мис., «Зар­ница», «Булгаары топ».

Колдонулган адабияттар 
 Кыргыз Совет Энциклопедиясы. Башкы редактор А. Табалдиев. -Фрунзе: Кыргыз Совет Энциклопедиясынын башкы редакциясы, 1976. Том 1. А - Бюст. -608 б.

Оюндар